<classify> SERIKALI imezindua mfumo utakaoongeza ushirikiano kati ya mtoa huduma za hali ya hewa na mtumiaji kuleta tija katika utoaji wa huduma na matumizi ya taarifa za hali ya hewa nchini.Mfumo huo wa Kitaifa wa Huduma za Hali ya Hewa NFCS ulizinduliwa jana jijini Dar es Salaam na Naibu Waziri wa Nchi, Ofisi ya Waziri Mkuu, Sera, Uratibu na Bunge, Vijana na Walemavu, Anthony Mavunde.Akizindua mfumo huo kwa niaba ya Waziri wa Nchi, Ofisi ya Waziri Mkuu, Sera, Uratibu na Bunge, Vijana na wenye Walemavu, Jenista Mhagama, Mavunde alisema mfumo wa hali hewa una maana kubwa katika uchumi wa taifa. Alisema mfumo huo unatoa kipaumbele kwa taarifa za kitaalamu zitakazosaidia kuwa na mtazamo kama nchi juu ya hali ya hewa.Mfumo huu utaisaidia serikali kujipanga kutokana na taarifa za hali ya hewa zitakazokuwa zikitolewa ili kujikinga na maafa yoyote yatayoweza kutokea mara baada ya taarifa hizo kutolewa, amesema Mavunde.Alisema kwa sasa Mamlaka ya Hali ya Hewa nchini TMA imejipanga vizuri katika utoaji wa taarifa za hali ya hewa na kupitia NFCS, utaiweka Tanzania kuwa katika nafasi nzuri ya kutekeleza azma yake ya kufikia uchumi wa kati ifikapo 2025.Mabadiliko ya tabia ya nchi yameathiri maeneo mengi duniani hivyo kupitia mfumo huu tuliouzindua leo jana tunajiweka katika nafasi nzuri ya kupata taarifa za hali ya hewa kwa wakati na kujipanga katika kujikinga, amesema Mavunde.Alisema ni vigumu kuzuia mabadiliko ya tabia ya nchi kutokana na shughuli za kibinadamu zinazoendelea duniani lakini uwezekano wa kujikinga ni mkubwa kama taarifa za hali ya hewa za kitaalamu zitakuwa zinatolewa na TMA kwa wakati.Naomba nitoe rai kwa Watanzania kujifunza kufuata taarifa zinazotolewa na wataalamu wetu juu ya hali ya hewa ili kujiepusha na maafa yanayoweza kuepukika, alisema na kuongezea kuwa hii inatokana na maboresho makubwa ya TMA katika utafutaji na utaoa wa taarifa.Aidha Naibu Waziri Mavunde alisema ili kufikia malengo ya serikali ya kujenga uchumi wa kati na viwanda ni lazima kuzingatia taarifa za wataalamu wa hali ya hewa ili mipango ya serikali na maendeleo yanayofanywa yasiathirike na mabadiliko ya tabia ya nchi.Kwa hatua nyingine, Naibu Waziri Mavunde alimshukuru Katibu Mkuu wa Shirika la Hali ya Hewa Duniani WMO, Profesa Petteri Taalas kwa kushiriki katika uzinduzi wa mfumo huo akisema ni uthibitisho kuwa Tanzania ipo mstari wa mbele kukabiliana na mabadiliko ya hali ya hewa dunianai.Katibu Mkuu wa WMO, Profesa Taalas alisema amefurahi kushiriki katika tukio hilo la kihistoria Tanzania kwa kuingia katika mfumo wa NFCS unaotokana na utekelezaji wa Mfumo wa Kimataifa wa Huduma za Hali ya Hewa GFCS.Mkurugenzi Mkuu wa TMA, Dk Agnes Kijazi amesema mfumo huo ni wa muhimu kwa sababu utasaidia kutoa taarifa za hali ya hewa kwa watumiaji waweze kuzitumia kwa usahihi na kwa wakati na pia utahimiza kila anayetakiwa kutumia taarifa ya hali ya hewa aweze kutumia.Maandalizi ya mfumo huu yalianza tangu mwaka 2014 tunashukuru tumefanikisha uzinduzi kukamilika kwa ufadhili wa Ubalozi wa Norway ambao umekuwa msimamizi wa kufanikisha mradi huu, alisema Dk Kijazi.Alisema taarifa za hali ya hewa na huduma zake zimeendelea kuboreshwa na usahihi wake umeendelea kuongezeka. Alisema TMA imejipanga kuhamasisha wananchi kuzingatia taarifa inazotoa kukabiliana na athari zitokanazo na hali mbaya ya hewa.  <topic>: kitaifa 